รองนายกรัฐมนตรียืนยัน จีนไม่ห้ามนำเข้าทุเรียนไทย ระบุผู้ประกอบการส่งออกทุเรียน ประกาศหยุดรับซื้อผลผลิตชี้ เป็นมาตรการป้องกันสร้างความเชื่อมั่นผู้นำเข้า
นายจุรินทร์ ลักษณวิศิษฏ์  รองนายกรัฐมนตรีและรัฐมนตรีว่าการกระทรวงพาณิชย์ กล่าวถึงกรณี ผู้ประกอบการส่งออกทุเรียน ประกาศหยุดรับซื้อผลผลิต ตั้งแต่วันที่ 18 สิงหาคมนี้จนกว่าสมาชิก จะได้รับวัคซีนครบทั้งหมดก่อน  หลังจากสถานการณ์การระบาดของโควิด-19 ในไทย ยังคงรุนแรง และทางการจีน เริ่มประกาศว่ามีการติดเชื้อโควิดบนกล่องทุเรียน ว่า ได้รับข้อมูลเบื้องต้นจากทูตพาณิชย์ไทยประจำประเทศจีน เป็นการตรวจพบเชื้อโควิดที่บรรจุภัณฑ์ และพบยังตลาดการค้าในประเทศจีน ไม่ได้เป็นการตรวจพบที่ด่าน หรือ ในช่วงของการผ่านแดน  ซึ่งหน่วยงานที่เกี่ยวข้องโดยเฉพาะกระทรวงเกษตรและสหกรณ์ รวมถึงในส่วนที่เกี่ยวข้องกับกระทรวงพาณิชย์ จะเร่งหารือร่วมกันเพื่อหาแนวทางการแก้ไข         แต่ย้ำว่า ขณะนี้ จีน ไม่ได้ห้ามนำเข้าทุเรียนจากประเทศไทยแต่อย่างใด         ส่วนกรณีล้ง จะเปิดรับซื้อทุเรียนก็ต่อเมื่อแรงงานได้ฉีดวัคซีนครบทุกคนนั้น ระบุเป็นประเด็นที่จะต้องหารือกับ ศบค. โดยเร็วอีกครั้ง        ด้านนายวัฒนศักย์  เสือเอี่ยม อธิบดีกรมการค้าภายใน กล่าวว่า เป็นมาตรการของผู้ประกอบการในการป้องกัน และสร้างความเชื่อมั่นให้กับประเทศคู่ค้า เพื่อไม่ให้กรณีห้ามนำเข้า  ส่วนผลกระทบต่อเกษตรกรนั้น ประเมินว่า จะมีไม่มากนัก เพราะกระทรวงพาณิชย์ ได้ช่วยหาช่องทางระบายผลผลิตในประเทศเช่นเดียวกับมังคุด และขณะนี้ ก็เข้าสู่ช่วงปลายฤดูผลผลิตแล้ว